## Tarifni sustav za transport prirodnog plina, bez visine tarifnih stavki

### NN 32/2006 (22.3.2006.), Tarifni sustav za transport prirodnog plina, bez visine tarifnih stavki

# HRVATSKA ENERGETSKA REGULATORNA AGENCIJA

**848**

Na temelju članka 28. Zakona o energiji
(»Narodne novine«, broj 68/01 i 177/04) i članka 11. stavak 1. Zakona o
regulaciji energetskih djelatnosti (»Narodne novine«, broj 177/04), Hrvatska
energetska regulatorna agencija – HERA (u daljnjem tekstu: Agencija) je na sjednici
održanoj 14. ožujka 2006. godine, donijela

## TARIFNI SUSTAV

### ZA TRANSPORT PRIRODNOG PLINA, BEZ VISINE TARIFNIH STAVKI

I. OPĆE ODREDBE

Članak 1.

Ovim tarifnim sustavom za transport prirodnog
plina, bez visine tarifnih stavki, (u daljnjem tekstu: Tarifni sustav) utvrđuju
se tarifne stavke za transport prirodnog plina kroz transportni sustav
plinovoda, način obračuna naknade za korištenje transportnog sustava plinovoda,
postupci transportera prirodnog plina i korisnika vezani uz obračun naknade za
korištenje transportnog sustava plinovoda, obveza mjerenja najvećeg dnevnog
opterećenja te način obavljanja konačnog obračuna.

Članak 2.

(1) Metodologija iz ovoga Tarifnog sustava
temelji se na načelu metode regulacije maksimalnog dozvoljenog prihoda
energetskog subjekta koji obavlja energetsku djelatnost transporta prirodnog
plina.

(2) Tarifne stavke jednake su za sve korisnike
transportnog sustava plinovoda i utvrđuju se po principu »poštanske marke« na
način da svatko, ovisno o rezerviranom transportnom kapacitetu, snosi onaj dio
troškova koje rezerviranje takvog kapaciteta izaziva na transportnom sustavu
plinovoda.

Članak 3.

(1) Izrazi koji se koriste u ovom Tarifnom
sustavu imaju značenja utvrđena Zakonom o energiji (»Narodne novine«, broj
68/01 i 177/04), Zakonom o tržištu plina (»Narodne novine«, broj 68/01 i
87/05), Zakonom o regulaciji energetskih djelatnosti (»Narodne novine«, broj
177/04) i Mrežnim pravilima za pristup transportnom sustavu plinovoda (»Narodne
novine«, broj 126/03).

(2) U ovom Tarifnom sustavu koriste se i izrazi
koji u smislu ovoga Tarifnog sustava imaju sljedeća značenja:

1. Korisnik transportnog sustava plinovoda (u
daljnjem tekstu: korisnik) – pravna ili fizička osoba koja s transporterom
prirodnog plina zaključi ugovor o transportiranju prirodnog plina,

2. Mjesto isporuke prirodnog plina – mjesto
izlaza iz transportnog sustava plinovoda, odnosno stanica za mjerenje prirodnog
plina i mjerna linija preko koje transporter prirodnog plina isporučuje
prirodni plin korisniku,

3. Princip »poštanske marke« – princip prema
kojem je iznos tarifnih stavki isti za sve korisnike na teritoriju Republike
Hrvatske neovisno o mjestu ulaza ili izlaza iz transportnog sustava plinovoda,
razini tlaka i razdaljini transportiranja prirodnog plina,

4. Metoda »maksimalnog dozvoljenog prihoda« –
metoda prema kojoj se, radi provođenja sustava reguliranog djelovanja
transportera prirodnog plina u obavljanju energetske djelatnosti transporta
prirodnog plina, određuje iznos prihoda transportera prirodnog plina u pojedinoj
godini, kojega transporter prirodnog plina može ostvariti po osnovi obavljanja
energetske djelatnosti transporta prirodnog plina, uvažavajući opravdane
troškove poslovanja, pogona, održavanja, zamjene, izgradnje ili rekonstrukcije
objekata, tako da se transporteru prirodnog plina omogućuje razuman i društveno
prihvatljiv povrat sredstava uloženih radi obavljanja energetske djelatnosti
transporta prirodnog plina.

5. Najveće dnevno opterećenje – vrijednost
opterećenja transportnog sustava plinovoda u vršnom danu promatranog mjeseca.

6. Naknada za korištenje transportnog sustava
plinovoda - nak­nada za transportiranje prirodnog
plina kroz transportni sustav plinovoda, upravljanje i nadzor rada transportnog
sustava plinovoda te sve ostale obveze transportera prirodnog plina vezane uz
tehničko funkcioniranje transportnog sustava plinovoda u skladu s odredbama
ovoga Tarifnog sustava, Mrežnih pravila i transporterovih Temeljnih tržišnih
uvjeta za pristup transportnom sustavu plinovoda.

7. Obračunska godina – vremensko razdoblje od
06.00 sati prvoga dana kalendarske godine do 06.00 sati prvoga dana naredne
kalendarske godine,

8. Standardni kubni metar (Sm3)
– količina prirodnog plina jednaka jednom kubnom metru pri apsolutnom tlaku od
1,01325 bara pri temperaturi od 15 °C,

9. Odobreni ukupni godišnji troškovi
transportnog sustava plinovoda – opravdani troškovi poslovanja, održavanja,
zamjene, izgradnje ili rekonstrukcije transportnog sustava plinovoda i zaštite
okoliša, uključujući razuman rok povrata sredstava od investicija u objekte
transportnog sustava plinovoda.

Članak 4.

(1) Transport prirodnog plina s transporterom
prirodnog plina ugovara korisnik sklapanjem ugovora o transportiranju prirodnog
plina.

(2) Transport prirodnog plina za distributere
prirodnog plina i izravne kupce prirodnog plina ugovara njihov dobavljač
prirodnog plina.

(3) Povlašteni kupac prirodnog plina može
ovlastiti svog dobavljača prirodnog plina da u njegovo ime i za njegov račun
ugovori transport prirodnog plina.

Članak 5.

(1) Korisnik može svoja prava i obveze iz članka
4. ovoga Tarifnog sustava, djelomično ili u cijelosti, ustupiti drugom
korisniku za što je prethodno dužan ishoditi suglasnost transportera prirodnog
plina.

(2) O promjeni iz stavka 1. ovoga članka
transporter prirodnog plina dužan je obavijestiti Agenciju u roku od 15 dana od
dana nastale promjene.

II. NAKNADA ZA
KORIŠTENJE TRANSPORTNOG SUSTAVA PLINOVODA

Članak 6.

(1) Transporter prirodnog plina obračunava korisniku
naknadu za korištenje transportnog sustava plinovoda za transport prirodnog
plina.

(2) Ukoliko korisnik i transporter prirodnog
plina ugovore transport prirodnog plina za razdoblje kraće od godinu dana, nak­nada za korištenje transportnog sustava plinovoda
obračunava se samo za ugovoreno razdoblje, a najmanje razdoblje za koje se u
tom slučaju obračunava naknada za korištenje transportnog sustava plinovoda je
mjesec dana.

Članak 7.

Obračunska godina sastoji se od tri razdoblja
transportiranja, a prema opterećenju transportnog sustava plinovoda dijeli se
na:

a) mjesece vršnog opterećenja: siječanj,
veljača, studeni, prosinac,

b) mjesece srednjeg opterećenja: ožujak,
travanj, svibanj, lipanj, rujan, listopad,

c) mjesece osnovnog opterećenja: srpanj,
kolovoz.

Članak 8.

(1) Iznos naknade za korištenje transportnog
sustava plinovoda utvrđuje se na temelju tarifnih stavki i korisnikovog
rezerviranog najvećeg dnevnog opterećenja.

(2) Tarifne stavke izražavaju se u kunama po
standardnom metru kubnom na dan za vršni dan u mjesecu, najveće dnevno
opterećenje izražava se u standardnim metrima kubnim na dan, a naknada za
korištenje transportnog sustava plinovoda izražava se u kunama.

Članak 9.

Iznos naknade za korištenje transportnog sustava
plinovoda predstavlja zbroj umnožaka rezerviranog najvećeg dnevnog opterećenja
za svaki mjesec transportiranja i tarifnih stavki za isto razdoblje
transportiranja, kako slijedi:

Nn = (SQMDvršno × Tvršno)
+ (SQMDsrednje × Tsrednje)
+ (SQMDosnovno × Tosnovno),

pri čemu je:

Nn – iznos naknade za korištenje
transportnog sustava plinovoda izražen u kunama,

n – godina na koju se odnosi naknada za
korištenje transportnog sustava plinovoda,

SQMDvršno – suma rezerviranog
najvećeg dnevnog opterećenja za mjesece vršnog opterećenja, (Sm3/dan),

SQMDsrednje – suma rezerviranog
najvećeg dnevnog opterećenja za mjesece srednjeg opterećenja, (Sm3/dan),

SQMDosnovno – suma rezerviranog
najvećeg dnevnog opterećenja za mjesece osnovnog opterećenja, (Sm3/dan),

Tvršno – iznos tarifne stavke
za transport prirodnog plina u mjesecima vršnog opterećenja, (kune /Sm3/dan),

Tsrednje – iznos tarifne stavke
za transport prirodnog plina u mjesecima srednjeg opterećenja, (kune /Sm3/dan),

Tosnovno – iznos tarifne stavke
za transport prirodnog plina u mjesecima osnovnog opterećenja, (kune /Sm3/dan).

III. TARIFNE STAVKE

REZERVIRANO NAJVEĆE
DNEVNO OPTEREĆENJE

Članak 10.

(1) Ukupno rezervirano najveće dnevno
opterećenje svih korisnika za pojedinu obračunsku godinu jedan je od elemenata na
temelju kojih se utvrđuju tarifne stavke za tu obračunsku godinu.

(2) Korisnici su dužni najkasnije do 1.
studenoga tekuće godine dostaviti transporteru prirodnog plina sljedeće podatke
potrebne za izradu prijedloga visine tarifnih stavki:

a) rezervirano najveće dnevno opterećenje za
svaki pojedini mjesec naredne obračunske godine,

b) ukupnu planiranu količinu prirodnog plina za
narednu obračunsku godinu.

(3) Distributeri prirodnog plina, izravni kupci
prirodnog plina, te povlašteni kupci prirodnog plina koji su ovlastili svog
dobavljača prirodnog plina da u njihovo ime i za njihov račun ugovori transport
prirodnog plina, dužni su svom dobavljaču prirodnog plina dostaviti podatke iz
stavka 2. ovoga članka najkasnije do 20. listopada tekuće godine.

(4) Novi korisnik koji pristupa transportnom
sustavu plinovoda, ili korisnik koji povećava kapacitet transportiranja tijekom
obračunske godine, dužan je transporteru prirodnog plina najkasnije 15 dana
prije početka transportiranja prirodnog plina dostaviti podatke iz stavka 2.
ovoga članka za preostali dio obračunske godine.

Članak 11.

(1) Dobavljač prirodnog plina dostavlja
transporteru prirodnog plina podatke iz članka 10. stavka 2. ovoga Tarifnog sustava
na temelju važećih ugovora o prodaji prirodnog plina za narednu obračunsku
godinu.

(2) Podaci iz stavka 1. ovoga članka dostavljaju
se u obliku zbirnog pregleda koji sadrži podatke za svakog pojedinog
distributera prirodnog plina, izravnog kupca prirodnog plina i povlaštenog kup­ca
prirodnog plina koji je ovlastio svog dobavljača prirodnog plina da u njegovo
ime i za njegov račun ugovori transport prirodnog plina.

PRIJEDLOG VISINE
TARIFNIH STAVKI

Članak 12.

(1) Visinu tarifnih stavki za transport prirodnog
plina predlaže transporter prirodnog plina na temelju ukupnog rezerviranog
najvećeg dnevnog opterećenja koje korisnici dostave transporteru prirodnog
plina u roku iz članka 10. stavka 2. ovoga Tarifnog sustava.

(2) Ukoliko pojedini korisnik svoje rezervirano
najveće dnevno opterećenje dostavi nakon isteka roka iz članka 10. stavka 2.
ovoga Tarifnog sustava, isto neće biti uzeto u obzir prilikom izrade prijedloga
visine tarifnih stavki iz stavka 1. ovoga članka.

(3) Transporter prirodnog plina dužan je
najkasnije do 15. studenoga tekuće godine dostaviti Ministarstvu prijedlog
visine tarifnih stavki za transport prirodnog plina, zajedno sa svim podacima i
dokumentima na kojima je prijedlog utemeljen.

POSTUPAK IZRADE
PRIJEDLOGA VISINE TARIFNIH STAVKI

Članak 13.

(1) Odobreni ukupni godišnji troškovi
transportnog sustava plinovoda raspodjeljuju se prema rezerviranom najvećem
dnevnom opterećenju po mjesecima transportiranja, i to:

a) 40% ukupnih troškova (troškova kapaciteta) na
mjesece vršnog opterećenja,

b) 50% ukupnih troškova (troškova kapaciteta) na
mjesece srednjeg opterećenja,

c) 10% ukupnih troškova (troškova kapaciteta) na
mjesece osnovnog opterećenja.

(2) Za izradu prijedloga visine tarifnih stavki
koriste se sljedeći parametri i podaci:

a) Parametri utvrđeni ovim Tarifnim sustavom:

– raspodjela mjeseci na mjesece transportiranja
(na mjesece vršnog, srednjeg i osnovnog opterećenja);

– raspodjela odobrenih ukupnih godišnjih
troškova transportnog sustava plinovoda na mjesece transportiranja,

b) Parametri koje određuje Agencija:

– stopa povrata na imovinu;

– diskontna stopa;

– vijek trajanja imovine i stopa amortizacije,

Podaci iz »Plana razvoja, izgradnje i
modernizacije plinskog transportnog sustava u Republici Hrvatskoj od 2002. do
2011. godine«:

– potražnja hrvatskog tržišta (količinski) za
uslugom transporta prirodnog plina;

– troškovi poslovanja, Prilog 1. Plana –
Analitičke tablice proračuna – osnovni scenarij (Račun dobiti i
gubitka/Rashodi/Operativni troškovi);

– troškovi amortizacije, Prilog 1. Plana –
Analitičke tablice proračuna – osnovni scenarij (Račun dobiti i
gubitka/Rashodi/Amortizacija);

– ulaganja u osnovna sredstva, točka 5. Plana –
Projekti razvoja plinovodnog sustava,

c) Podaci iz financijskog izvješća »Bilanca
društva« za 2001. godinu (Ukupna dugotrajna imovina):

– početna vrijednost imovine – vrijednost
neamortizirane dugotrajne materijalne imovine transportera prirodnog plina na
dan 31. 12. 2001. godine,

d) Podaci koje dostavljaju korisnici:

– ukupno rezervirano najveće dnevno opterećenje
za obračunsku godinu;

– ukupna planirana godišnja količina prirodnog
plina za obračunsku godinu,

e) Financijski podaci iz izvješća ovlaštenog
revizora o obavljenoj reviziji temeljnih financijskih izvještaja transportera
plina za poslovnu godinu koja prethodi godini u kojoj se određuju tarifne
stavke za narednu godinu (Račun dobiti i gubitka/Poslovni prihodi/Poslovni
rashodi i Izvještaj o novčanom tijeku/Investicijske aktivnosti):

– ulaganja u osnovna sredstva;

– poslovni rashodi;

– amortizacija;

– ukupan godišnji prihod,

(3) Iznosi financijskih sredstava koji se
koriste za izradu prijedloga visine tarifnih stavki izražavaju se u američkim
dolarima, a iznosi koji su izraženi u drugim novčanim jedinicama preračunavaju se
u američke dolare na sljedeći način:

– podaci iz stavka 2. točka d) ovoga članka
preračunavaju se iz kuna u američke dolare prema godišnjem srednjem tečaju
Hrvatske narodne banke za 2001. godinu;

– podaci iz stavka 2. točka f) ovoga članka
preračunavaju se iz kuna u američke dolare prema godišnjem srednjem tečaju
Hrvatske narodne banke za godinu na koju se takvi podaci odnose.

(4) Iznosi prijedloga visine tarifnih stavki,
bez zaokruživanja, preračunavaju se iz američkih dolara u kune prema prosjeku izračunatom
iz prosječnih mjesečnih srednjih deviznih tečajeva Hrvatske narodne banke
objavljenih za zadnjih 12 mjeseci.

(5) Iznosi iz stavka 4. ovoga članka izraženi u
kunama zaokružuju se na dvije decimale i čine prijedlog visine tarifnih stavki.

MIŠLJENJE AGENCIJE

Članak 14.

(1) Ministarstvo dostavlja Agenciji na mišljenje
prijedlog visine tarifnih stavki za transport prirodnog plina, zajedno sa svim
podacima i dokumentima na kojima je prijedlog utemeljen.

(2) Agencija je dužna u roku od 20 dana od dana
primitka prijedloga iz stavka 1. ovoga članka dostaviti Ministarstvu mišljenje
Agencije na prijedlog visine tarifnih stavki za transport prirodnog plina.

(3) Prilikom izrade mišljenja iz stavka 2. ovoga
članka, Agencija je dužna analizirati transporterov prijedlog visine tarifnih
stavki za transport prirodnog plina i pri tome, uzimajući u obzir rezultate
poslovanja transportera prirodnog plina u prethodnoj obračunskoj godini,
obaviti poslove regulacije u obavljanju energetske djelatnosti transporta prirodnog
plina.

(4) U obavljanju poslova regulacije iz stavka 3.
ovoga članka Agencija posebice prati ispunjenje sljedećih ciljeva:

a) Davanje signala koji će poticati
učinkovitost:

– Efikasna razina potrošnje i ulaganja;

– Efikasno iskorištavanje resursa;

– Unapređenje efikasnosti poslovanja i budućih
investicija,

b) Osiguranje adekvatne financijske sposobnosti
sektora:

– Primjerena i odgovarajuća stopa povrata koja
će dati dovoljno poticaja za buduća ulaganja,

c) Izbjegavanje diskriminacije:

– Između kategorija potrošača;

– Omogućavanje konkurencije stvaranjem prostora
za postojeće i nove energetske subjekte.

(5) U cilju uspostave sustava reguliranog
djelovanja energetskih subjekata i uspostave i uređenja tržišta prirodnog plina
Republike Hrvatske, Agencija posebno prati prihode transportera prirodnog plina
u pojedinoj godini primjenom metode »maksimalnog dozvoljenog prihoda«.

UTVRĐIVANJE VISINE
TARIFNIH STAVKI

Članak 15.

(1) Vlada Republike Hrvatske određuje visinu
tarifnih stavki za transport prirodnog plina na prijedlog Ministarstva.
Transporter prirodnog plina dostavlja prijedlog visine tarifnih stavki za
transport prirodnog plina kroz Ministarstvu koje pribavlja mišljenje Agencije.

(2) Za obračunsku godinu utvrđuju se tri tarifne
stavke za transport prirodnog plina kroz transportni sustav plinovoda (Tvršno, Tsrednje, Tosnovno), a svaka tarifna stavka važi za one mjesece na
koje se odnosi.

(3) Ukoliko Vlada Republike Hrvatske po isteku
obračunske godine ne odredi visinu tarifnih stavki za narednu obračunsku
godinu, do njihovog određivanja primjenjuju se važeće tarifne stavke.

IV. OBRAČUN I
ZARAČUNAVANJE NAKNADE ZA KORIŠTENJE TRANSPORTNOG SUSTAVA PLINOVODA KORISNIKU

Članak 16.

(1) Transporter prirodnog plina utvrđuje iznos
naknade za korištenje transportnog sustava plinovoda zasebno za svakog:

– distributera prirodnog plina;

– izravnog kupca prirodnog plina;

– povlaštenog kupca prirodnog plina koji je
ovlastio dobavljača prirodnog plina da u njegovo ime i za njegov račun ugovori
transport prirodnog plina;

– povlaštenog kupca prirodnog plina koji je
ugovorio transport prirodnog plina izravno s transporterom prirodnog plina.

(2) Izračun iznosa iz stavka 1. ovoga članka
transporter prirodnog plina dostavlja prije početka obračunske godine, kako
slijedi:

– dobavljaču prirodnog plina koji je ugovorio
transport prirodnog plina za pojedinog distributera prirodnog plina, izravnog
kupca prirodnog plina i povlaštenog kupca prirodnog plina koji ga je ovlastio
da u njegovo ime i za njegov račun ugovori transport prirodnog plina;

– povlaštenom kupcu prirodnog plina koji je
ugovorio transport prirodnog plina izravno s transporterom prirodnog plina.

(3) Iznimno, novom korisniku koji pristupi
transportnom sustavu plinovoda, ili korisniku koji poveća kapacitet transportiranja
tijekom obračunske godine, transporter prirodnog plina dužan je u roku od 15
dana od dana zaprimanja podataka, a najkasnije prije početka obavljanja
transporta prirodnog plina, dostaviti izračun iznosa naknade za korištenje
transportnog sustava plinovoda.

Članak 17.

(1) Naknadu za korištenje transportnog sustava
plinovoda transporter prirodnog plina obračunava korisniku kao godišnju naknadu
za obračunsku godinu kroz polumjesečna razdoblja, pri čemu prvo polumjesečno
razdoblje traje od 1. do uključivo 15. dana u mjesecu, a drugo polumjesečno
razdoblje traje od 16. dana do zadnjeg kalendarskog dana u mjesecu.

(2) Iznos naknade za korištenje transportnog
sustava plinovoda dijeli se s brojem polumjesečnih razdoblja u obračunskoj
godini, pri čemu dobiveni iznos predstavlja polumjesečnu ratu koju je korisnik
dužan platiti transporteru prirodnog plina.

(3) Kada je transport prirodnog plina ugovoren
na vrijeme koje je kraće ili dulje od obračunske godine, naknada za korištenje
transportnog sustava plinovoda, odnosno odgovarajuće polumjesečne rate,
obračunavaju se samo za ona polumjesečna razdoblja na koja se odnosi ugovor o
transportiranju prirodnog plina.

Članak 18.

(1) Transporter prirodnog plina na temelju
važećeg ugovora o transportiranju prirodnog plina zaključenog s korisnikom
ispostavlja korisniku račun za plaćanje naknade za korištenje transportnog
sustava plinovoda.

(2) Transporter prirodnog plina na temelju
važećeg ugovora o transportiranju prirodnog plina zaključenog s dobavljačem
prirodnog plina, ispostavlja dobavljaču prirodnog plina koji ima zaključen
ugovor o prodaji prirodnog plina s distributerima prirodnog plina i izravnim
kupcima prirodnog plina, jedan zajednički račun za plaćanje naknade za
korištenje transportnog sustava plinovoda, s pojedinačno iskazanim iznosom za
svakoga distributera i/ili izravnog kupca.

Članak 19.

Ukoliko korisnik prestane koristiti ugovoreni
transportni kapacitet tijekom ugovorenog razdoblja, dužan je platiti naknadu za
korištenje transportnog sustava plinovoda do kraja ugovorenog raz­doblja, a kada prestane
koristiti ugovoreni transportni kapacitet prije isteka obračunske godine dužan
je platiti naknadu za korištenje transportnog sustava plinovoda samo do kraja
te obračunske godine.

V. MJERENJE NAJVEĆEG
DNEVNOG OPTEREĆENJA

Članak 20.

(1) Mjerenje najvećeg dnevnog opterećenja
obavlja transporter prirodnog plina za korisnika s kojim ima sklopljen ugovor o
transportiranju prirodnog plina.

(2) Mjerenje najvećeg dnevnog opterećenja
obavlja se na svim mjestima isporuke prirodnog plina.

(3) Po isteku svakog tromjesečja transporter
prirodnog plina izrađuje izvješće o mjerenju najvećeg dnevnog opterećenja, a iznim­no na opravdani zahtjev korisnika i po isteku
pojedinog mjeseca.

(4) Izvješća o mjerenju najvećeg dnevnog
opterećenja transporter prirodnog plina dostavlja korisniku.

(5) Uz izvješće iz stavka 3. ovoga članka
dostavljaju se i podaci o izmjerenom dnevnom opterećenju za svako mjesto
isporuke prirodnog plina, za svaki dan svakoga mjeseca.

(6) Dobavljač prirodnog plina dužan je podatke
iz izvješća iz stavka 3. ovoga članka dostaviti distributerima prirodnog plina,
izravnim kupcima prirodnog plina i povlaštenim kupcima prirodnog plina za koje
je dobavljač prirodnog plina ugovorio transport prirodnog plina.

Članak 21.

(1) Za utvrđivanje ostvarenog najvećeg dnevnog
opterećenja u pojedinom mjesecu koriste se podaci o izmjerenoj najvećoj dnevnoj
potrošnji prirodnog plina u vremenskom razdoblju koje traje 24 uzastopna sata,
u vremenu od 06.00 sati tekućeg dana do 06.00 sati narednog dana.

(2) Parametri vremena na mjernoj opremi utvrđuju
se sukladno odredbama Zakona o računanju vremena (»Narodne novine«, broj: 27/90
i 33/96).

(3) Kod uvođenja ljetnog i zimskog računanja
vremena, parametri vremena na mjernoj opremi ne mijenjaju se.

Članak 22.

(1) Ukoliko, iz bilo kojeg razloga, ne postoji
podatak o izmjerenom najvećem dnevnom opterećenju u pojedinom danu, za
iskazivanje ostvarenog najvećeg dnevnog opterećenja za mjesec u kojem se taj
dan nalazi, koriste se podaci za preostale dane u tom mjesecu.

(2) Kada u pojedinom mjesecu ne postoje podaci o
izmjerenom najvećem dnevnom opterećenju za više od 15 dana, ostvareno najveće
dnevno opterećenje za taj mjesec utvrđuje se na sljedeći način:

a) za distributere prirodnog plina QMD
= (Qmjesečno/broj dana u mjesecu) \* 1,2;

b) za izravne kupce prirodnog plina i povlaštene
kupce prirodnog plina QMD = Qmjesečno/broj
dana u mjesecu.

pri čemu je:

QMD – ostvareno najveće dnevno
opterećenje u promatranom mjesecu, (Sm3/dan),

Qmjesečno – transportirana
količina prirodnog plina u promatranom mjesecu, (Sm3/mjesec).

Članak 23.

(1) Dobavljaču prirodnog plina najveće dnevno
opterećenje mjeri se i iskazuje zasebno za svakog distributera prirodnog plina,
izravnog kupca prirodnog plina i povlaštenog kupca prirodnog plina za koje je
dobavljač prirodnog plina ugovorio transport prirodnog plina.

(2) Kada se prirodni plin isporučuje preko više
mjesta isporuke plina, kao ostvareno najveće dnevno opterećenje uzima se ukupno
najveće dnevno opterećenje izmjereno na svim mjestima isporuke plina u istom
danu.

VI. KONAČAN OBRAČUN

Članak 24.

(1) Po isteku obračunske godine transporter
prirodnog plina dužan je izraditi konačan obračun naknade za korištenje
transportnog sustava plinovoda za tu obračunsku godinu.

(2) Obračunski elementi na temelju kojih se
izrađuje konačan obračun su tarifne stavke za tu obračunsku godinu i ostvareno
najveće dnevno opterećenje u pojedinom mjesecu transportiranja.

Članak 25.

(1) Transporter prirodnog plina izrađuje Konačan
obračun za svakog korisnika. Za korisnika koji je ujedno i dobavljač prirodnog
plina, konačan obračun izrađuje se zasebno za svakog distributera prirodnog
plina, izravnog kupca prirodnog plina i povlaštenog kup­ca prirodnog plina za
koje je dobavljač prirodnog plina ugovorio transport prirodnog plina.

(2) Ako povlašteni kupac prirodnog plina u
pojedinom mjesecu transportiranja ostvari manje od 80% rezerviranog najvećeg
dnevnog opterećenja, transporter prirodnog plina obračunava mu 80% rezerviranog
najvećeg dnevnog opterećenja.

(3) Ako distributer prirodnog plina, izravni
kupac prirodnog plina ili povlašteni kupac prirodnog plina za kojeg je
dobavljač prirodnog plina ugovorio transport prirodnog plina, u pojedinom
mjesecu transportiranja ostvari manje od 80% rezerviranog najvećeg dnevnog
opterećenja, transporter prirodnog plina obračunava dobavljaču prirodnog plina
80% rezerviranog najvećeg dnevnog opterećenja za svakoga od njih.

(4) U slučaju da se tijekom obračunske godine
transport prirodnog plina nije obavljao, djelomično ili u cijelosti, dulje od
24 uzastopna sata zbog izvođenja radova redovitog održavanja transportnog
sustava plinovoda, odnosno izvođenja radova na spajanju ili proširenju
transportnog sustava plinovoda i/ili postrojenja koje transporter prirodnog
plina koristi za transport prirodnog plina, ili kada je tijekom obračunske
godine transporter prirodnog plina djelomično ispunjavao ili je zakasnio s
ispunjenjem svojih ugovornih obveza zbog nastupa više sile, ostvareno najveće
dnevno opterećenje za taj mjesec utvrđuje se na sljedeći način:

QMD = Qmjesečno/broj dana u mjesecu.

pri čemu je:

QMD – ostvareno najveće dnevno
opterećenje u promatranom mjesecu, (Sm3/dan),

Qmjesečno – transportirana količina
prirodnog plina u promatranom mjesecu, (Sm3/mjesec).

Članak 26.

(1) Konačan obračun izrađuje se na sljedeći
način:

a) Prema utvrđenim tarifnim stavkama i
ostvarenom najvećem dnevnom opterećenju izračunava se konačni iznos naknade za korištenje
transportnog sustava plinovoda, uz primjenu odredbi iz članka 25. ovoga
Tarifnog sustava;

b) Izračunava se razlika između već zaračunatog
iznosa naknade za korištenje transportnog sustava plinovoda i iznosa iz točke
a) ovoga članka, a dobiveni iznos razlike rezultat je oduzimanja iznosa iz
točke a) ovoga članka od već zaračunatog iznosa naknade za korištenje
transportnog sustava plinovoda;

c) Za iznos razlike iz točke b) ovoga članka
koji ima negativan predznak transporter prirodnog plina tereti korisnika i
ispostavlja mu račun, a za iznos razlike iz točke b) ovoga članka s pozitivnim
predznakom transporter prirodnog plina odobrava korisnika i ispostavlja mu
knjižnu obavijest.

(2) Transporter prirodnog plina dužan je
najkasnije do 31. siječnja naredne godine izraditi konačan obračun i
ispostaviti korisniku odgovarajući račun ili knjižnu obavijesti.

Članak 27.

Primjenu ovoga Tarifnog sustava nadzire
Agencija.

VII. PRIJELAZNE I
ZAVRŠNE ODREDBE

Članak 28.

Danom stupanja na snagu ovoga Tarifnog sustava
prestaje važiti Tarifni sustav za transport plina za dobavljače plina i
povlaštene kupce plina (»Narodne novine«, broj 99/02 i 135/03).

Članak 29.

Ovaj Tarifni sustav stupa na snagu osmoga dana
od dana objave u »Narodnim novinama«.

Klasa: 011-01/06-01/02

Urbroj: 371-01/06-01

Zagreb, 14. ožujka 2006.

Predsjednik

Upravnog vijeća

**Tomo** **Galić, dipl. ing**., v. r.

Ostalo, NN 32/2006-848